Meer as 12 000 vas ná KZN-klopjagteArgieffoto Maj. Thulani Zwane, polisiewoordvoerder, het gesê die operasie teiken gebiede wat daarvoor berug is dat misdadigers daar bly of van daar af onwettige aktiwiteite bedryf. Dit word in samewerking met die weermag, die departement van binnelandse sake en die metropolisie gedoen. “’n Totaal van 12 171 verdagtes oor die hele provinsie is in hegtenis geneem. Sedert die begin van die operasie is 223 verdagtes in hegtenis geneem op aanklag van moord, 137 vir die besit van ongelisensieerde vuurwapens, 169 vir verkragting, 146 vir roof, asook ander vir huisbraak, dwelmbesit, veediefstal, aanranding, korrupsie, ontvoering en ander aanklagte,” het hy gesê. Volgens Zwane het die polisie tydens die operasie op verskeie goedere beslag gelê, insluitend dwelms, drank, juwele, elektroniese toestelle, vuurwapens, ammunisie en vervalste items. Operasie Fiela het sedert sy ontstaan baie kritiek van verskeie organisasies ontlok wat meen die operasie teiken buitelanders eerder as misdadigers. Volgens Lawyers for Human Rights (LHR) word ongedokumenteerde immigrante deur die klopjagte geteiken wat tot gevolg het dat die geteikende groepe “se menswaardigheid aangetas” word. “Ons sê nie die regering moenie misdaad aanspreek nie, maar sulke operasies moenie as dekmantel gebruik word om ŉ reeds kwesbare bevolking te teiken nie,” het die organisasie gesê.